***L’esclavitud de les imatges***

Vivim en una societat on som esclaus de les imatges, ja que aquestes tenen una gran importància. Des que ens aixequem fins que anem a dormir percebem constantment imatges. Aquestes ens poden arribar a partir d’una pantalla, d’un paper, etc. però hi ha una característica que totes tenen en comú: es perceben amb un sentit, la vista. Els sentits tenen una capacitat limitada de percepció, i per això ens podem preguntar: tot allò que percebem és real i neutre o veritablement els sentits ens poden enganyar? Percebem totes les imatges que veiem o només les que ens interessen?

A partir d’aquestes preguntes podem establir una relació contrària entre la càmera i la vista. Quan nosaltres decidim fer una fotografia, per exemple, a una muntanya, la càmera és capaç de captar la muntanya, que és allò el que volíem fer-li la foto, però també tot el que la envolta. Aquesta imatge, doncs, és neutre i és la realitat, perquè engloba tant el que volíem com el que no volíem captar. Un cop nosaltres tenim aquesta imatge i la mirem, podríem pensar que ja no només observarem la muntanya, sinó que també serem capaços de percebre el que hi ha al seu voltant. Però no, nosaltres seguim obstinats en veure només el que volem, i limitem la nostra capacitat de percepció a una simple cosa, quan en podríem observar milers al seu voltant. Per tant, la imatge que nosaltres percebem no és la realitat al complet, malgrat que qui ho percep pensa que sí, sinó que és una part d’aquesta.

Aquesta capacitat de percepció selectiva que tenim els éssers humans, com he dit abans, ens limita. Però, no té aquesta limitació cap aspecte positiu? Doncs possiblement sí, ja que el fet de centrar-nos en petites coses ens permet conèixer el que veiem amb molta més certesa, i per tant, aquesta part de la realitat que percebem és totalment neutra i real. Per exemple, aplicant aquesta afirmació al cas de la fotografia de la muntanya, s’observaria que el fet de fixar-nos únicament en ella ens permetria la descripció dels més petits detalls, una descripció que seria totalment neutra.

Tot el que he dit fins ara es podria considerar més o menys cert. Ara bé, el que també es pot afirmar és que, així com la nostra vista ens pot enganyar, la imatge també ho pot fer. Clarament no per si sola, però sí amb l’ajuda dels éssers humans. Perquè, què passaria si jo agafo la imatge de la muntanya i hi afegeixo unes persones passejant per allà? Hauria manipulat la imatge, i per tant aquesta no ens estaria mostrant la realitat, sinó que es veuria la “meva realitat”, la que jo he dissenyat. La manipulació de les imatges és una tècnica molt utilitzada pels “poderosos” per tal de fer-nos percebre el que ells volen i manipular-nos també a nosaltres.

Per tant, es pot arribar a la conclusió que és gairebé impossible percebre la realitat completament tal com és, ja sigui pels nostres interessos, que ens fan seleccionar allò que volem veure, o per la manipulació d’allò que sí que ens pot mostrar la realitat, les imatges. El que hem de fer és intentar que les imatges i els sentits no tinguin poder sobre nosaltres, aquesta serà l’única manera com nosaltres podrem tenir el poder de percebre la vertadera realitat.

Àlex Hernández

2B Batx – Institut Santa Eugènia